Florin Cîțu, după ce Emil Boc a anunțat că îl susține pentru șefia PNL: "Mă onorează și bineînțeles mă responsabilizează".
Emil Boc a spus că îl susține pe Florin Cîțu la conducerea PNL: "El este viitorul". Cîțu: "Vom discuta despre acest lucru atunci când vom avea un calendar pentru congres". Orban: "Aș putea spune că sunt cel mai bun cunoscător al PNL și, în general, al țării".
Premierul Florin Cîțu a declarat sâmbătă că opinia lui Emil Boc, care a anunțat că îl susține la conducerea PNL, îl onorează și îl responsabilizează.Florin Cîțu a fost întrebat sâmbătă dacă va candida la alegerile pentru conducerea PNL, după ce mai mulți lideri ai partidului, printre care și Emil Boc și-au anunțat susținerea pentru actualul premier."Opinia domnului astăzi primar, fost președinte de partid, fost premier, este una care mă onorează și bineînțeles mă responsabilizează, dar vom discuta despre acest lucru atunci când vom avea un calendar pentru congres", a spus Florin Cîțu.Acesta a atras atenția că organizarea unui congres depinde de succesul campaniei de vaccinare."Dacă PNL vrea să aibă congres anul acesta trebuie să avem o campanie de vaccinare de succes. Toți primarii PNL trebuie să se implice", a mai spus șeful Guvernului."Florin Cîțu a preluat ștafeta de premier și confirmă în fiecare zi. Acesta este avantajul PNL, că are oameni care pot prelua ștafeta și pot merge mai departe. Florin Cîțu este viitorul, din punctul meu de vedere. Voi susține o echipă care să ducă România la nivelul următor. Cîțu are multe argumente care conving că poate duce și partidul și România spre Europa", a declarat Boc la Digi24.Și președintele PNL Ludovic Orban a fost întrebat sâmbătă de jurnaliști care este părerea lui după ce unii lideri liberali din țară și-au exprimat susținerea pentru Florin Cîțu la postul de președinte al partidului."Nu poți sprijini un candidat care nu și-a anunțat candidatura. (…) Nu-mi place să comentez. Noi vom demara festivalul democrației în PNL, care nu înseamnă numai desfășurarea congresului și alegerea președintelui, înseamnă adunări generale în fiecare organizație locală, înseamnă conferințe județene și abia după aceea se va alege echipa de conducere a PNL. Eu mă prezint cu încredere, cunosc foarte bine PNL, practic aș putea spune că sunt cel mai bun cunoscător al PNL și, în general, al țării", a declarat Ludovic orban, la Tecuci.